次韻劉元因贈王幼安
作者：鄒浩
朝代：宋

paragraphs: 真人拱南嚮，羣英紛玉除。
趯趯動環海，夙懷思遠攄。
争彈冠上塵，丘壑空故居。
之子建安裔，少長惟詩書。
毎笑靖節君，歸來但巾車。
擬倍萬乘器，璨璨雕璠璵。
終然怒劍横，銳氣埋憂虞。
須知夢鏡中，所適難一如。
倘不達本原，觸事成自誣。
試焚定慧香，矯首瞻六銖。
於此發深省，鼓瑟猶吹竽。